b'\n_START_ARTICLE_\nMS \xc2\xabMeteor\xc2\xbb\n_START_SECTION_\nHistorie\n_START_PARAGRAPH_\nMS \xc2\xabMeteor\xc2\xbb ble kontrahert ved Aalborg V\xc3\xa6rft i 1952 for \xc3\xa5 erstatte cruiseskipet MY \xc2\xabStella Polaris\xc2\xbb fra 1927. 14. januar 1955 var skipet ferdig, og ble d\xc3\xb8pt MS \xc2\xabMeteor\xc2\xbb etter rederiets gamle turistskip DY \xc2\xabMeteor\xc2\xbb fra 1904 som ble senket under andre verdenskrig. Rett etter overleveringen ble MS \xc2\xabMeteor\xc2\xbb satt inn i hurtigruten som erstatning for DS \xc2\xabNordstjernen\xc2\xbb som forliste 22. september 1954. 28. mars 1955 m\xc3\xa5tte MS \xc2\xabMeteor\xc2\xbb p\xc3\xa5 kort varsel settes inn i ruten Plymouth \xe2\x80\x93 Madeira etter at MS \xc2\xabVenus\xc2\xbb grunnst\xc3\xb8tte. Sommeren 1955 gikk skipet i turistcruise til Nordkapp og Svalbard. H\xc3\xb8sten 1955 vikarierte MS \xc2\xabMeteor\xc2\xbb b\xc3\xa5de for TS \xc2\xabLeda\xc2\xbb og MS \xc2\xabAstrea\xc2\xbb p\xc3\xa5 henholdsvis Bergen \xe2\x80\x93 Newcastle-ruten og Bergen \xe2\x80\x93 Rotterdam-ruten. Vinteren 1955/1956 var hun igjen avl\xc3\xb8serskip i hurtigruten. I februar 1957 gikk skipet p\xc3\xa5 cruise til Lofoten under Lofotfisket, f\xc3\xb8r hun vinteren 1957/1958 for siste gang seilte som avl\xc3\xb8serskip i hurtigruten. Fra n\xc3\xa5 av ble MS \xc2\xabMeteor\xc2\xbb utelukkende brukt til cruise, og gikk i vinterm\xc3\xa5nedene til b\xc3\xa5de Middelhavet og Karibia. I sommerm\xc3\xa5nendene var hun p\xc3\xa5 sporadiske bes\xc3\xb8k langs norskekysten. _NEWLINE_I april 1970 ble skipet solgt til selskapet Meteor Cruises AS i Bergen, men beholdt navnet. Meteor Cruises AS var delvis eid av Det Bergenske Dampskibsselskab som fortsatte \xc3\xa5 ha driftsansvaret for skipet. Natt til 22. mai 1971 var MS \xc2\xabMeteor\xc2\xbb p\xc3\xa5 vei s\xc3\xb8rover gjennom Georgia Strait i Britisk Columbia, Canada da det br\xc3\xb8t ut brann i mannskapskvarteret forut p\xc3\xa5 B-dekk. 32 av besetningen omkom, og det tok 42 timer \xc3\xa5 f\xc3\xa5 slukket brannen. Skipet ble slept til Vancouver hvor hun etter inspeksjon ble kondemnert. Skipet ble solgt til det greske rederiet Epirotiki Steam Navigation Company og slept til Pireus i Hellas for reparasjon. I april 1972 var skipet ferdig reparert, og ble omd\xc3\xb8pt til MS \xc2\xabNeptune\xc2\xbb. I sommersesongene gikk hun i cruisefart hovedsakelig i Middelhavet, men hadde ogs\xc3\xa5 noen turer til Nordkapp. I 1995 ble skipet lagt i opplag i Eleusis i Hellas, og ble liggende her til det ble slept til Aliaga i Tyrkia for \xc3\xa5 hugges opp.\n_START_SECTION_\nSkipet\n_START_PARAGRAPH_\nMS \xc2\xabMeteor\xc2\xbb var bygd etter det samme konseptet som de tre hurtigruteskipene MS \xc2\xabPolarlys\xc2\xbb, MS \xc2\xabNordlys\xc2\xbb og MS \xc2\xabH\xc3\xa5kon Jarl\xc2\xbb (ogs\xc3\xa5 kalt \xc3\x85lborg-skipene), bare 9,14 meter (30 fot (m\xc3\xa5l)) lengre og litt bredere. MS \xc2\xabMeteor\xc2\xbbs tonnasje var ved levering 2\xc2\xa0856 bruttoregistertonn, 1\xc2\xa0548 nettoregistertonn, og lasteevnen var 640 d\xc3\xb8dvekttonn. Etter ombyggingen i 1972 var tonnasjen 2\xc2\xa0402 bruttoregistertonn og 1\xc2\xa0003 nettoregistertonn. 509 m\xc2\xb3 av lasterommene var kj\xc3\xb8lerom, og lasting og lossing foregikk ved hjelp av en kran forut. Hovedmaskinen var en nisylindret Burmeister & Wain totakts dieselmotor. Oppgitt ytelse var 5\xc2\xa0000 hestekrefter (bhk), noe som ga en marsjfart p\xc3\xa5 18 knop. MS \xc2\xabMeteor\xc2\xbb hadde 200 k\xc3\xb8yeplasser i rutefart, fordelt p\xc3\xa5 90 k\xc3\xb8yeplasser p\xc3\xa5 1. plass (1. klasse) og 110 p\xc3\xa5 2. plass. I cruisefart var k\xc3\xb8yekapasiteten redusert til 147. I forhold til de andre hurtigruteskipene var MS \xc2\xabMeteor\xc2\xbb luksuri\xc3\xb8st innredet. Alle 1. plass lugarer hadde WC. Fellesarealene for passasjerene l\xc3\xa5 p\xc3\xa5 salongdekket, i tillegg til en 1. plass utsiktsalong forut p\xc3\xa5 b\xc3\xa5tdekk.'